ডোমজুড়ে রাসায়নিক কারখানায় বিধ্বংসী আগুন

হাওড়া: ডোমজুড়ে (Howrah Domjur ) রাসায়নিক কারখানায় বিধ্বংসী আগুন (Howrah Domjur Devastating Fire)। কালো ধোঁয়ায় ঢেকেছে গোটা এলাকা। ঘটনাস্থে দমকলের ১৫ ইঞ্জিন। রাসায়নিক কারখানায় আগুন দ্রুত ছড়িয়ে পড়ার আশঙ্কা রয়েছে। প্রচুর রাসায়নিক মজুত ছিল। মাঝে মধ্যে বিস্ফোরণের শব্দে কেঁপে উঠছে গোটা এলাকা।যুদ্ধকালীন তৎপরতায় নিয়ন্ত্রণের কাজ চলছে। কারখানার ভিতরে কেউ আটকে রয়েছেন কি না, তা এখনও স্পষ্ট নয়।

স্থানীয় সূত্রের খবর, ডোমজুড়ের একটি ফাঁকা এলাকার মধ্যে ONGC-র রাসায়নিক কারখানা। সোমবার দুপুর সাড়ে ৩টের দিকে কারখানায় ভয়াবহ আগুন লাগে। আগুন লাগার সময় শ্রমিকরা ভিতরে কাজ করছিল। কারখানার একাংশ থেকে আগুন এবং ধোঁয়া বেরিয়ে আসতে দেখে তাঁরা খবর দেন ডোমজুড় থানা। দমকল আসার আগেই আগুন দ্রুত ছড়িয়ে পড়ে। যেহেতু রাসায়নিক কারখানা তাই প্রচুর দাহ্য পদার্থ মজুত ছিল। রাসায়নিক বস্তু থাকায় আগুন দ্রুত ছড়িয়ে পড়েছে। মাঝেমধ্যেই কারখানার ভিতর থেকে বিস্ফোরণের শব্দ পাওয়া যাচ্ছে। বিস্ফোরণের উড়ে গিয়েছে কারখানার ছাদ। আশপাশের গ্রামগুলির বাসিন্দাদের নিরাপদ দূরত্বে থাকতে বলা হয়েছে। এলাকায় আপাতত ব়্যাফ নামানো হয়েছে। তবে কারখানার ভিতরে কেউ আটকে রয়েছেন কিনা, তা এই মুহূর্তে বলা সম্ভব নয়। কারণ দমকল কর্মীরা ভিতরে ঢুকতেই পারেননি।